2.10 การควบคุมภายใน 

คณะกรรมการบริษัทฯ ให้ความสำคัญต่อระบบการควบคุมภายในที่มีประสิทธิภาพและเพียงพอ
เพื่อป้องกันหรือลดความเสี่ยงที่จะเกิดขึ้น โดยจัดให้มีระบบการควบคุมภายในที่ครอบคลุมทุกด้าน
ทั้งด้านการเงิน การดำเนินงาน และการกำกับดูแลการปฏิบัติงาน
จึงได้มอบหมายให้คณะกรรมการตรวจสอบมีหน้าที่และรับผิดชอบในการสอบทานระบบการควบคุมภายในของบริษัทฯ
โดยมีสำนักตรวจสอบภายในทำหน้าที่ตรวจสอบติดตามและประเมินความเพียงพอและประสิทธิผลของกระบวนหลักทางธุรกิจ
สอบทานความถูกต้องและครบถ้วนของข้อมูลที่เกี่ยวกับรายงานทางการเงิน
ประเมินคุณภาพของการควบคุมการปฏิบัติงานภายในหน่วยงานต่างๆ
ตลอดจนให้คำแนะนำแก่ผู้บริหารหน่วยงาน เพื่อให้มีการควบคุมภายในที่มีประสิทธิภาพยิ่งขึ้น
โดยใช้เกณฑ์องค์ประกอบการควบคุมภายในตามมาตรฐานสากล ( The Committee of
Sponsoring Organization of the Treadway Commission , COSO ) ซึ่งประกอบด้วย
5 ประการ ดังนี้

1. ด้านสภาพแวดล้อมการควบคุม

บริษัทฯ มีการพิจารณากำหนดวิสัยทัศน์ พันธกิจ กลยุทธ์ แผนงาน และเป้าหมาย
เพื่อเป็นแนวทางในการบริหารและควบคุมให้บรรลุเป้าหมายตามที่กำหนด มีการจัดโครงสร้างองค์กร
ที่แบ่งแยกหน้าที่ความรับผิดชอบของแต่ละหน่วยงานอย่างชัดเจน มีการจัดทำใบพรรณนาหน้าที่งาน
ซึ่งกำหนดรายละเอียดหน้าที่ความรับผิดชอบและคุณสมบัติของผู้ปฏิบัติงานครบถ้วน
มีการพัฒนาความรู้ความสามารถของพนักงานอยู่เสมอ
มีระบบการควบคุมภายในที่เหมาะสมและเพียงพอ
โดยมีการรายงานผลการปฏิบัติงานต่อคณะกรรมการบริษัทฯ อย่างสม่ำเสมอ

คณะกรรมการบริษัทฯ ได้กำหนดนโยบายการกำกับดูแลกิจการที่ดี เพื่อใช้เป็นกรอบในการบริหารงาน
ที่โปร่งใส ซื่อสัตย์สุจริต และมีจรรยาบรรณของกรรมการ ผู้บริหาร และพนักงาน
โดยเชื่อมั่นว่าจะทำให้เกิดความเจริญเติบโตที่ยั่งยืน และสร้างมูลค่าเพิ่มให้กับผู้ถือหุ้นในระยะยาว

2. ด้านการบริหารความเสี่ยง

บริษัทฯ ได้จัดตั้งคณะกรรมการบริหารความเสี่ยง ซึ่งมีผู้จัดการใหญ่เป็นประธาน
และผู้บริหารในฝ่ายต่างๆ เป็นกรรมการ
ทำหน้าที่ประเมินและวิเคราะห์ความเสี่ยงที่อาจมีผลกระทบต่อการดำเนินธุรกิจของบริษัทฯ
รวมทั้งหามาตรการในการป้องกันและจัดการความเสี่ยงเหล่านั้น
ตลอดจนประเมินประสิทธิภาพของการบริหารความเสี่ยงและรายงานให้คณะกรรมการตรวจสอบและคณะกรรมการบริษัทฯ
ทราบ

ปัจจุบันบริษัทฯ อยู่ระหว่างปรับปรุงแนวทางการบริหารความเสี่ยง
เพื่อให้การดำเนินการเรื่องความเสี่ยงมีประสิทธิภาพมากยิ่งขึ้น เป็นระบบ
และดำเนินได้อย่างต่อเนื่อง

3. ด้านกิจกรรมควบคุม

บริษัทฯ ได้กำหนดนโยบาย ไว้เป็นแนวทางในการปฏิบัติงานสำหรับหน่วยงานต่างๆ
เพื่อให้มั่นใจว่าการปฏิบัติงานจะเป็นไปอย่างมีประสิทธิภาพ และบรรลุตามเป้าหมายที่ตั้งไว้
รวมทั้งได้มีการกำหนดระเบียบอำนาจอนุมัติและสั่งการของผู้บริหารทุกฝ่ายและทุกระดับไว้อย่างชัดเจนและเป็นลายลักษณ์อักษร
เพื่อให้การปฏิบัติงานเป็นไปอย่างเหมาะสม โปร่งใส และมีความคล่องตัว
กรณีที่มีการทำธุรกรรมกับบุคคลที่เกี่ยวข้องกับบริษัทฯ อันอาจนำมาซึ่งความขัดแย้งทางผลประโยชน์
ธุรกรรมที่เกิดขึ้นจะต้องผ่านขั้นตอนการปฏิบัติตามระเบียบ และข้อกำหนดต่างๆ ที่เกี่ยวข้อง
เสมือนกระทำกับบุคคลภายนอก และถูกต้องตามกฎหมาย

4. ด้านระบบสารสนเทศและการสื่อสารข้อมูล

บริษัทฯ ได้จัดให้มีระบบข้อมูลและช่องทางการสื่อสารทั้งภายในและภายนอกองค์กร
โดยทุกฝ่ายที่เกี่ยวข้องสามารถรับข้อมูลสารสนเทศได้อย่างครบถ้วน ถูกต้อง ทันเวลา และเพียงพอ
สำหรับใช้ในการปฏิบัติงาน และประกอบการตัดสินใจ มีการประชุมคณะกรรมการบริษัทฯ
และประชุมฝ่ายบริหารเพื่อถ่ายทอดนโยบาย
ทิศทางในการบริหารงานและข้อมูลที่จำเป็นในการปฏิบัติงานแก่ผู้มีหน้าที่เกี่ยวข้อง อย่างสม่ำเสมอ
บริษัทฯ มีการนำระบบงาน SAP เข้ามาใช้ในการบันทึกข้อมูลและประมวลผลการปฏิบัติงาน
รวมทั้งใช้ซอฟท์แวร์ Business Objects ในการรายงานผล ซึ่งทำให้พนักงานปฏิบัติงานได้สะดวก
และมีประสิทธิภาพมากขึ้น ตลอดจนผู้บริหารมีข้อมูลที่เพียงพอ และสามารถใช้วิเคราะห์
เพื่อประกอบการตัดสินใจได้รวดเร็วขึ้น ทั้งนี้ พนักงานจะได้รับข้อมูลข่าวสารผ่านระบบ Intranet
ส่วนบุคคลภายนอกสามารถรับรู้ข้อมูลผ่านทางเว็บไซต์ ของบริษัทฯ www.crownseal.co.th

5. การติดตามและประเมินผล

บริษัทฯ มีการจัดตั้งสำนักตรวจสอบภายใน
ทำหน้าที่ประเมินความเพียงพอและประสิทธิผลของกระบวนการต่างๆ
รวมทั้งให้คำแนะนำในการปรับปรุงให้มีประสิทธิภาพมากขึ้น
โดยมีการติดตามและประเมินผลระบบควบคุมภายใน
เพื่อให้มีความเหมาะสมกับสภาพแวดล้อมที่เปลี่ยนแปลงไป
และรายงานผลให้คณะกรรมการตรวจสอบรับทราบ บริษัทฯ มีการจัดประชุมคณะกรรมการบริษัทฯ
อย่างน้อยปีละ 6 ครั้ง และจัดประชุมเป็นการภายในระหว่างผู้บริหารเป็นประจำทุกเดือน
เพื่อพิจารณาและติดตามผลการดำเนินงานให้เป็นไปตามเป้าหมายที่ได้วางไว้
หากผลการดำเนินงานแตกต่างไปจากเป้าหมาย ที่ประชุมฯ
จะซักถามและมอบหมายให้ฝ่ายบริหารไปดำเนินการแก้ไขและนำมารายงานให้คณะกรรมการบริษัทฯ
ทราบในการประชุมครั้งต่อไป

ในปี 2550 คณะกรรมการตรวจสอบมีการประชุมรวม 7 ครั้ง
มีการพิจารณาสอบทานงบการเงินในแต่ละไตรมาส
โดยมีความเห็นว่ารายงานมีความถูกต้องตามหลักการบัญชีรับรองทั่วไป
และมีการเปิดเผยข้อมูลที่เพียงพอ มีการสอบทานรายงานผลการตรวจสอบภายใน
มีการติดตามผลการดำเนินงานของฝ่ายบริหารตามรายงานของคณะกรรมการตรวจสอบ
ตลอดจนให้ข้อสังเกตและข้อเสนอแนะในการปรับปรุง
มีการคัดเลือกผู้สอบบัญชีและค่าธรรมเนียมการสอบบัญชีประจำปี 2551
รวมทั้งทบทวนกฎบัตรคณะกรรมการตรวจสอบให้สอดคล้องกับแนวปฏิบัติที่ดีตามหลักการกำกับดูแลกิจการที่ดีของตลาดหลักทรัพย์แห่งประเทศไทย